પર્યાવરણ દિવસ ‘ને સમુદ્ર દિન સૌએ લીલાશ ‘ને ભીનાશથી ઊજવ્યો. પ્લાસ્ટિક પર ક્રોધ વરસાવ્યો કે નફરત ઉગાડી. અરે, પણ ભૈબુન જરા વિચાર તો કરો કે આપણે આખી જિંદગી કર્યું છે શું? બસ પ્લાસ્ટિક દીર્ઘાયુ છે એ એનો ગુનો? ના. પ્લાસ્ટિક પાપી નથી. વાંક, ભૂલ ‘ને અમાનવતા પ્લાસ્ટિકનો મિસયુઝ કરનાર સો કોલ્ડ હ્યુમનની છે. નાસ્તિકો ભૂલી જાય છે કે તથાકથિત પ્લાસ્ટિકાસુર વિજ્ઞાનની દેન છે. આસ્તિકો ભૂલી જાય છે કે પ્લાસ્ટિકના અણુઅણુમાં બ્રહ્મ છે. યુ જસ્ટ કેન નોટ સે નો ટુ પ્લાસ્ટિક. એક જમાનો હતો કે લોઢા ‘ને પિત્તળની ડોલ વપરાતી. રિપેર થતી. હવે તો પ્લાસ્ટિકની ડોલ વારે ‘ને છારે ગિફ્ટ કૂપન પર મળે છે. પ્લાસ્ટિકના ડોલ-ડબલાં સાંધી શકાય છે એ પ્લાસ્ટિક મની વાપરતાં ટીન્સને ખબર છે? મોબાઇલની બોડી જવા દો, અડીઘડી જે કવર બદલાય છે તેનો રીસાઇકલ કોશન્ટ કેટલો? ઇલેક્ટ્રિક બોર્ડ ‘ને વાયર જવા દો, ચાર્જર લાકડાં કે ધાતુનું હોય છે? ટીવી, લેપટોપ કે યાંત્રિક વાહન. પ્લાસ્ટિક કુળની એક પણ ચીજ વાપર્યા વગર જો ચોવીસ કલાક જીવો તો પહેલાં વાસ્તવિકતા તપાસવી પડે ‘ને પછી પોસ્ટ કે મેસેજ થાય.